ዶክተር አሸብር፡- ቢያንስ በእኛ ጊዜ በአፍሪካ ደረጃ ጠንካራ ተወዳዳሪ ሊሆን ይገባል የሚለው ትልቁ ግባችን ነው። መቶ ሚሊዮን ህዝብ ይዘን አምስትና ስድስት ተጫዋች ስናጣ ለሚሰማውም ከባድ ነው። ጠንካራ ብሔራዊ ቡድን ገንብተን የአገራችንን ገፅታ እንገነባለን የሚል ህልም አለኝ። የብሔራዊ ፌዴሬሽናችንን አቅምም በዚያው እንገነባለን፤ በዞንና በአህጉር ደረጃ ጠንካራ ተወዳዳሪ ሆነን ማየት እፈልጋለሁ። ብሔራዊ ቡድን የአንድ ፌዴሬሽን ጉዳይ አይደለም፤ የአገርና የመንግሥት ጉዳይ ነው። ይሄ ፌዴሬሽን በዓመት የሚያገኘው ከሦስት መቶ ሺ ብር የማይበልጥ ነው፤ ዛሬ አንድ ጉባዔ ስትጠራ እንኳን ይሄ ገንዘብ አይበቃም፤ አገራችን አድጋለች ፤ ስፖርቱም አብሮ የሚታገዝበት ደረጃ ላይ ደርሷል ተብሎ ነው የሚታመነው ፤ የመንግሥት አካላት በተለይም ስፖርት ላይ የተመደቡት አዲስ ስለሆኑ ያለውን ችግር በጋራ እያየን ስፖርቱ ለአገር ጠቃሚ እንዲሆን መሥራት ይኖርብናል።
